Salmo.
66.
Ang kanta nga ginsulat ni David. Sa direktor sang mga manugkanta. Kamo nga mga katawhan sa bilog nga kalibutan, maghinugyaw kamo sa Dios sa kalipay. 
Magkanta kamo sang mga pagdayaw sa iya. Padunggi ninyo siya paagi sa inyo mga pagdayaw. 
Hambali ninyo siya, “O Dios, daw ano ka makatilingala ang imo mga binuhatan. Tungod sa imo dako nga gahom, ang imo mga kaaway nagaluhod sa imo sa kahadlok. 
Ang tanan nga katawhan sa bilog nga kalibutan magasimba sa imo. Magakanta sila sang mga pagdayaw sa imo.” 
Dali kamo, kag tan-awa ninyo ang makatilingala nga mga ginhimo sang Dios sa mga tawo. 
Ginpamala niya ang dagat; kag gintabok sang aton mga katigulangan ang suba nga nagalakat lang. Sa sadtong ginhimo sang Dios magkalipay kita. 
Nagahari siya hasta san-o paagi sa iya gahom, kag ginapanilagan niya ang mga nasyon. Dapat ang mga nagarebelde sa Dios indi magpabugal sang ila kaugalingon. 
Mga katawhan, dayawa ninyo ang Dios! Ipabati ang inyo pagdayaw sa iya. 
Ginatipigan niya ang aton kabuhi; kag wala siya magtugot nga malaglag kita. 
Sa pagkamatuod, gintilawan mo kami, O Dios; gintinluan mo kami pareho sa pilak nga ginpapuraw sa kalayo. 
Ginpasiod mo kami kag ginpapas-an sang mabug-at nga mga karga. 
Ginpatapakan mo kami sa amon mga kaaway; daw sa nag-antos kami sa kalayo ukon baha. Pero karon ginbutang mo kami sa maayo nga kahimtangan. 
Magahalad ako sa imo templo sang mga halad nga ginasunog. Tumanon ko ang akon mga promisa sa imo 
nga ginsiling ko sang ara ako sa kalisod. 
Magahalad ako sa imo sang matambok nga mga sapat bilang halad nga ginasunog, pareho sang karnero, turo nga baka, kag kanding. 
Dali kamo kag pamati, tanan kamo nga nagatahod sa Dios, kay sugiran ko kamo kon ano ang iya ginhimo sa akon. 
Nagpangayo ako sang bulig sa iya kag gindayaw ko siya. 
Kon ginpabay-an ko lang ang akon mga sala wala kuntani nagpamati ang Ginoo sa akon. 
Pero nagpamati gid ang Dios sa akon; ginpamatian niya ang akon pangamuyo. 
Dalayawon ang Dios, kay wala niya pagsikwaya ang akon pangamuyo, kag ginahigugma gid niya ako. 
